รัฐบาลไทย-ข่าวทำเนียบรัฐบาล-สำนักงานนโยบายและแผนการขนส่งและจราจรจัดสัมมนา “โครงการศึกษาจัดทำแผนการกำกับการบริหารจัดการระบบตั๋วร่วม” ครั้งที่ 3
วันพุธที่ 9 พฤศจิกายน 2565
สํานักงานนโยบายและแผนการขนส่งและจราจรจัดสัมมนา “โครงการศึกษาจัดทําแผนการกํากับการบริหารจัดการระบบตั๋วร่วม” ครั้งที่ 3
.....
กระทรวงคมนาคม โดย สํานักงานนโยบายและแผนการขนส่งและจราจร (สนข.) จัดสัมมนา “โครงการศึกษาจัดทําแผนการกํากับการบริหารจัดการระบบตั๋วร่วม” ครั้งที่ 3 โดยมี นางสาวกรุณา เนียมเอี่ยม ผู้อํานวยการสํานักงานโครงการบริหารจัดการระบบตั๋วร่วม เป็นประธานเปิดงานสัมมนาฯ ซึ่งมีผู้แทนจากหน่วยงานในสังกัดกระทรวงคมนาคม หน่วยงานภาครัฐ ภาคเอกชน และสื่อมวลชนเข้าร่วม ในวันที่9 พฤศจิกายน 2565 ณ ห้องประชุม อินฟินิตี้ บอลรูม โรงแรมพูลแมน คิง เพาเวอร์ กรุงเทพฯ
สนข. ได้ศึกษาการจัดทําแผนการกํากับการบริหารจัดการระบบตั๋วร่วม ตามมติคณะรัฐมนตรีที่ได้มอบนโยบายให้ดําเนินการพัฒนาระบบตั๋วร่วม เพื่อเพิ่มประสิทธิภาพการให้บริการขนส่งมวลชนโดยใช้บัตรโดยสารใบเดียวสามารถเดินทางได้ทุกระบบขนส่ง และสนับสนุนให้ประชาชนเปลี่ยนรูปแบบการเดินทางจากรถยนต์ส่วนบุคคลมาสู่ระบบขนส่งมวลชน เพื่อบรรเทาปัญหาการจราจรและเพิ่มประสิทธิภาพการใช้ระบบขนส่งมวลชน สนข. จึงได้ดําเนินโครงการนี้ขึ้นเพื่อใช้เป็นแนวทางในการกํากับดูแลการบริหารจัดการระบบ
ตั๋วร่วมให้สมบูรณ์และมีประสิทธิภาพสูงสุด โดยมีแนวคิดในการศึกษาจัดทําแผนการกํากับการบริหารจัดการระบบตั๋วร่วมให้สอดคล้องกับแนวคิดการพัฒนาระบบตั๋วร่วมและรูปแบบการชําระเงินประเภท Open-loop System บนพื้นฐานการใช้ Account-Based Ticketing (ABT) และการรองรับระบบ EMV ในการชําระค่าโดยสาร รวมถึงการใช้งานและชําระเงินกับบริการอื่น ๆ นอกภาคขนส่ง (Non-Transit) ได้ ซึ่งที่ผ่านมา สนข. ได้ดําเนินการประชุม สัมมนา เพื่อประชาสัมพันธ์โครงการ นําเสนอผลการศึกษาและรับฟังความคิดเห็นจากผู้ทรงคุณวุฒิ ผู้เชี่ยวชาญ และผู้ที่เกี่ยวข้องทุกภาคส่วนแล้ว จํานวน 7 ครั้ง ประกอบด้วย (1) การสัมมนา ครั้งที่ 1 (2) การสัมมนา ครั้งที่ 2 (3) การประชุมกลุ่มเป้าหมาย (Focus Group) ครั้งที่ 1 หัวข้อเรื่อง “โครงสร้างอัตราค่าโดยสารร่วมที่เหมาะสม” (4) การประชุมกลุ่มเป้าหมาย (Focus Group) ครั้งที่ 2 หัวข้อเรื่อง “แนวทางการกําหนดอัตราค่าธรรมเนียมทางการเงินในระบบตั๋วร่วมที่เหมาะสม” (5) การประชุมกลุ่มเป้าหมาย (Focus Group) ครั้งที่ 3 หัวข้อเรื่อง “ความต้องการทางฟังก์ชัน (Functional Requirement) ของระบบตั๋วร่วม”
(6) การประชุมกลุ่มเป้าหมาย (Focus Group) ครั้งที่ 4 หัวข้อเรื่อง “แนวทางการจัดทําร่างกฎหมายว่าด้วยการบริหารจัดการระบบตั๋วร่วมที่เหมาะสมสําหรับประเทศไทย” และ (7) การประชุมรับฟังความคิดเห็น“ร่างพระราชบัญญัติการบริหารจัดการระบบตั๋วร่วม พ.ศ. ....” เพื่อให้ผลการศึกษาจัดทําแผนการกํากับการบริหารจัดการระบบตั๋วร่วม มีความครบถ้วน สมบูรณ์ ตามวัตถุประสงค์และเป้าหมายของโครงการ สนข. จึงได้นําความคิดเห็นและข้อเสนอแนะต่าง ๆ อันเป็นประโยชน์ที่ได้จากการสัมมนาและการประชุมกลุ่มเป้าหมาย (Focus Group) ไปปรับปรุงผลการศึกษาที่เกี่ยวข้อง รวมถึงการปรับปรุงร่างพระราชบัญญัติการบริหารจัดการระบบตั๋วร่วม พ.ศ. .... โดยมีผลลัพธ์สําคัญของการศึกษาที่จะนําไปใช้ดําเนินงานในอนาคต ประกอบด้วย1) แผนการพัฒนาระบบฐานข้อมูลการเดินทางและค่าโดยสาร 2) โครงสร้างอัตราค่าโดยสารร่วม/อัตราค่าโดยสารเดียว และอัตราค่าธรรมเนียมทางการเงินในระบบตั๋วร่วม 3) แผนการลงทุนและพัฒนาระบบตั๋วร่วม 4) ร่างกฎหมายการบริหารจัดการระบบตั๋วร่วม จัดหาเงินทุนที่จะนํามาใช้ในการชดเชยรายได้จากค่าโดยสารร่วม และการจัดหาข้อมูลการเดินทาง ในรูปแบบของ “ร่างพระราชบัญญัติการบริหารจัดการระบบตั๋วร่วม พ.ศ. ....” 5) แผนและแนวทางการติดตามประเมินผล และ 6) แผนการกํากับการบริหารจัดการระบบตั๋วร่วม
สําหรับการจัดสัมมนา “โครงการศึกษาจัดทําแผนการกํากับการบริหารจัดการระบบตั๋วร่วม” ครั้งที่ 3 ที่ สนข. จัดขึ้นในครั้งนี้ เป็นการนําเสนอผลการศึกษาแก่ผู้เข้าร่วมสัมมนา และร่วมกันเสนอแนะข้อคิดเห็นที่เป็นประโยชน์ เพื่อให้การกํากับการบริหารจัดการระบบตั๋วร่วมมีประสิทธิผลและสามารถขับเคลื่อนไปสู่การปฏิบัติได้จริง ทั้งนี้ สนข. อยู่ระหว่างดําเนินการผลักดันการประกาศใช้พระราชบัญญัติการบริหารจัดการระบบตั๋วร่วม พ.ศ. .... ให้เกิดขึ้นโดยเร็ว เพื่อรองรับการดําเนินงานทั้งในส่วนของอัตราค่าโดยสารร่วม และมาตรฐานด้านเทคโนโลยีระบบตั๋วร่วมได้อย่างมีประสิทธิภาพ และเมื่อพัฒนาระบบตั๋วร่วมแล้วเสร็จอย่างสมบูรณ์ พร้อมการประกาศใช้พระราชบัญญัติการบริหารจัดการระบบตั๋วร่วม พ.ศ. .... จะเป็นการเพิ่มคุณภาพชีวิตของประชาชน โดยลดเวลาการเดินทางและประหยัดค่าโดยสาร จูงใจให้ประชาชนหันมาใช้ระบบขนส่งมวลชนช่วยลดปัญหาการจราจร ลดการใช้น้ํามันเชื้อเพลิง ลดปัญหามลพิษทางอากาศ ส่งเสริมเศรษฐกิจและสังคมดิจิทัลตามนโยบายรัฐบาลได้อย่างเป็นรูปธรรม